《游天竺灵隐寺诗》
宋代·刘才邵

清晨出城西，车马纷飒沓。行行岩壑深，漠漠雾雨杂。

云阴忽披岩，海色共萧飒。幽寻浩莫穷，空响时相答。

地籁笙竽真，材缬丹青合。潦收猿涧净，寺绕鹫峰匝。

檐牙向空啄，殿脚依山插。空翠扑轩窗，乳洞敞闺閤。

泄云无定姿，攲石半相磕。珠灯吐光焰，香龙振鳞甲。

啼烟禽念佛，掇蕊蜂供蜡。丹井涨灵泉，岩松披艾衲。

萝径劳跻攀，风扉自开阖。龙天想奔凑，飞走亦驯狎。

同游今渊云，驰声久鞺鞳。逸骥谁能追，流风不受闸。

家山富岷峨，水驿经夔峡。不应得未曾，犹若济所乏。

欲去还停驺，就石屡移榻。共笑香积供，未脱腐儒粝。

重来当一洗，寻盟忽忘歃。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。